KIRJALLINEN KYSYMYS E-3795/00 esittäjä(t): Armando Cossutta (GUE/NGL) komissiolle. Hullun lehmän tauti ja eläinjauhot Italiassa.



Virallinen lehti nro 187 E , 03/07/2001 s. 0053 - 0055



KIRJALLINEN KYSYMYS E-3795/00 esittäjä(t): Armando Cossutta (GUE/NGL) komissiolle (7. joulukuuta 2000) Aihe: Hullun lehmän tauti ja eläinjauhot Italiassa Torinon yleinen syyttäjä Guariniello syytti 16.11.2000 erästä torinolaista yritystä siitä, että tämä oli teurastanut korkean BSE-riskin ryhmään kuuluvia nautoja ja kiertänyt naudanlihan myyntikieltoa. Tämä näyttää olevan melko yleinen käytäntö myös siksi, että navettakirjojen väärentäminen on ilmeisesti yksinkertaista ja eläinjauhon käyttöä karjan ruokinnassa ei ole kielletty kaikkialla Euroopan unionin alueella. BSE-taudin saastuttaman lihan myynti ja päätyminen kuluttajien ruokapöytiin on siis täysin mahdollista. Voisiko komissio näin ollen ilmoittaa, 1. ovatko Italian viranomaiset ilmoittaneet sille yllä mainituista seikoista, ja mitä aloitteita se on tehnyt tai aikoo tehdä kansalaisten suojelemiseksi vaarallisten elintarvikkeiden myynniltä Euroopan unionissa; 2. mihin konkreettisiin toimiin se on ryhtynyt tai aikoo ryhtyä vähentääkseen huomattavasti sitä mahdollisuutta, että BSE-taudin saastuttamaa lihaa myytäisiin Euroopan unionissa; 3. katsooko se karjan ruokintaa koskevan lainsäädännön olevan asia, jota on käsiteltävä ja joka on ratkaistava lopullisesti mahdollisimman pikaisesti sen takaamiseksi, että kansalaisten käyttämät elintarvikkeet ovat turvallisia; 4. eikö sen mielestä ole ristiriitaista, että Ranskassa eläinjauhojen käyttö on ollut sallittua viime aikoihin asti ja että Italiassa ne ovat sitä vastoin olleet kiellettyjä jo usean vuoden ajan, jo ennen ensimmäisiä Isossa-Britanniassa havaittuja hullun lehmän taudin tapauksia? David Byrnen komission puolesta antama vastaus (23. maaliskuuta 2001) Komissio ei ole saanut Italian viranomaisilta tietoa tästä Torinon yleisen syyttäjän Guariniellon tutkittavana olevasta tapauksesta, joka koskee spongiformisen enkefalopatian (BSE) tartuntavaaran aiheuttavien nautojen teurastamista. Komissio on toteuttanut suuren määrän kansanterveyttä koskevia yhteisötoimia. Näistä toimista mainittakoon erityisesti: - heinäkuussa 1994 julkaistu, yleisesti voimaan saatettu kielto nisäkkäistä peräisin olevan valkuaisaineen käytöstä märehtijöiden ravintona sekä tammikuussa 2001 julkaistu määräaikainen kielto prosessoidun maaeläinperäisen proteiinin käytöstä karjan ravintona - 1. huhtikuuta 1997 voimaan tulleet ja 1. tammikuuta 2001 tiukennetut eläinjätteen käsittelystandardit (133 asteen lämpötila ja 3 ilmakehän paine 20 minuutin ajan) - 1. maaliskuuta 2001 voimaan tullut kielto ihmisravinnoksi kelpaamattomien kuolleiden eläinten käytöstä eläinravintona - 1. toukokuuta 1998 aloitetut aktiiviset valvontatoimet BSE:n toteamiseksi, jäljittämiseksi ja hävittämiseksi sekä taudinmäärittelyn pikatestauksen aloittaminen yli 30 kuukauden ikäisten erittäin riskialttiiden nautojen osalta 1. tammikuuta 2001 ja terveiden nautojen osalta 1. heinäkuuta 2001 - poikkeukselliset markkinoiden tukitoimet, joiden tarkoituksena on varmistaa, että yli 30 kuukauden ikäisten nautojen lihaa ei ole tammikuun 1. päivästä 2001 lähtien luovutettu ihmisravinnoksi - spongiformisten enkefalopatioiden erityisen tartuntavaaran aiheuttavan, yli 95 prosenttiin todetuista tartunnoista syypään, naudoista, lampaista ja vuohista peräisin olevan aineksen poistaminen ihmisten ja eläinten ravintoketjusta lokakuun 1. päivästä 2000 alkaen. Kyseinen aines, johon kuuluvat erityisesti aivot, selkäydin, silmät, tonsillat ja osa suolia, poistettiin useissa jäsenvaltioissa ravintoketjusta jo ennen tätä kieltoa ensimmäisen kyseistä ainesta koskevan, heinäkuussa 1997 annetun komission päätöksen nojalla. Poistettavien ainesten luettelo laajennettiin koskemaan kaikkia nautaeläinten suolia 1. tammikuuta 2001. - Portugalille ja Yhdistyneelle kuningaskunnalle asetettu elävien nautojen, luuta sisältävän lihan ja naudanlihatuotteiden vientikielto. Kaikki yhteisön toimet perustuvat tieteelliseen lausuntoon, ja ne ovat yhteisön tieteellisen ohjauskomitean jatkuvassa seurannassa. Neuvoston ja parlamentin käsiteltävinä on parhaillaan muitakin tärkeitä komission ehdotuksia: - ehdotus asetukseksi tiettyjen tarttuvien spongiformisten enkefalopatioiden ehkäisyä ja valvontaa koskevista säännöistä(1). Joulukuussa 2000 kokoontunut maatalousneuvosto pääsi poliittiseen yhteisymmärrykseen yhteisestä kannasta. - ehdotus asetukseksi eläinten sivutuotteiden terveyssäännöistä(2) sen takaamiseksi, että eläinten ravintona käytetään ainoastaan ihmisravinnoksi sopivia eläintuotteita - ehdotus asetukseksi Euroopan elintarvikeviranomaisen perustamisesta; viranomaisen vastuulla olisi riskinarviointi ja elintarvikkeiden turvallisuutta koskevista toimista tiedottaminen(3). Komission panosta BSE:n torjuntaan on arvioitava myös elintarvikkeiden turvallisuudesta annetun valkoisen kirjan(4) laajemmassa yhteydessä. Kirjaan sisältyy suuri joukko ehdotuksia, joilla pyritään takaamaan, että elintarvikkeet ovat turvallisia maatilalta ruokapöytään. Jos yhteisön säännöksiä sovelletaan asianmukaisesti, ne vähentävät kuluttajan riskiä oleellisesti. Yhteisön BSE-lainsäädännön tosiasiallinen täytäntöönpano ja voimaansaattaminen kuuluu kuitenkin jäsenvaltioiden toimivaltaan. Komission elintarvike- ja eläinlääkintätoimisto tekee tarkastuksia ja valvoo voimaansaattamista jäsenvaltioissa, ja sen raportit julkaistaan säännöllisesti komission Internet-sivuilla. Ilmenneistä puutteista huolimatta voidaan päätellä, että yleistilanne on merkittävästi parantunut sitten ensimmäisen BSE-kriisin. Elintarvike- ja eläinlääkintätoimiston suorittamia tarkastuksia tehostetaan, ja erityishuomiota kiinnitetään ruokintakieltojen sekä äskettäin hyväksyttyjen, erityisen tartuntavaaran aiheuttavaa ainesta koskevien säännösten asianmukaiseen noudattamiseen ja eläinten testaukseen. 12. tammikuuta 2001 annetun tuoreimman tieteellisen lausunnon ja 29.30. tammikuuta 2001 kokoontuneen maatalousneuvoston päätelmien pohjalta komissio valmistelee parhaillaan ehdotusta, joka koskee luulihan käytön kieltämistä eläinten ravintona ja renderoidun märehtijäeläinrasvan käytön rajoittamista entisestään sekä selkärangan poistamista. (1) EYVL C 45, 19.2.1999. (2) KOM(2000) 574 lopullinen. (3) KOM(2000) 716 lopullinen. (4) KOM(1999) 719 lopullinen.